જોકે આ સંબંધ તૂટવો સહેલો પણ નથી. શિવસેના કે ટીડીપીની જેમ અકાલી દળે શરતો સાથે ભાજપ સાથે સંબંધ રાખ્યો નથી. ૧૯૯૬માં પ્રકાશસિંહ બાદલે વાજપેયી સરકારને બિનશરતી ટેકો આપ્યો હતો. નરેન્દ્ર મોદીને પણ પ્રથમથી જ તેમણે સમર્થન આપ્યું હતું. ભાજપના કેટલાક જૂથોમાં નરેન્દ્ર મોદીને પીએમના દાવેદાર બનાવવા સામે વિરોધ હતો, પણ બાદલે કહ્યું હતું કે અમારો નાનો પક્ષ છે એટલે અમારે આ મુદ્દે કંઈ કહેવાનું નથી. ભાજપ જે કંઈ નિર્ણય કરે તેને અમારો બિનશરતી ટેકો હશે એમ તેમણે કહ્યું હતું.આ પછી બંને નેતા એકબીજાના વખાણ કરતા રહ્યાં છે. નરેન્દ્ર મોદીએ એક કાર્યક્રમમાં બાદલને ભારતના મન્ડેલા કહ્યાં હતાં. મન્ડેલા એટલા માટે કે તેઓ જુદાજુદા સમયે લગભગ ૧૭ વર્ષ જેલમાં રહ્યાં છે. કટોકટી વખતે તેમને કોંગ્રેસનો વિરોધ કરેલો અને જેલમાં ગયેલાં. તેમણે કેન્દ્રની કોંગ્રેસ સરકાર સામે લડત ચલાવેલી અને ભારતીય બંધારણનો પણ વિરોધ કરેલો. ૧૯૮૪ પછી સંબંધો વધારે વણસ્યાં હતાં. તેનો રાજકીય લાભ મળ્યો હતો અને કોંગ્રેસને હરાવીને અકાલીઓ પંજાબમાં સત્તા મેળવી શક્યાં હતાં. પાંચ વાર પ્રકાશસિંહ બાદલ સીએમ બન્યાં છે.નરેન્દ્ર મોદી વડાપ્રધાન બન્યાં પછી તેમના વખાણ પણ કર્યાં હતાં. ભારતમાં બહુ મોટું પરિવર્તન આવ્યું છે અને ભારતના ભવ્ય વારસાને મોદી પુનઃસ્થાપિત કરશે એવી પ્રસંશા તેમણે કરી હતી.૮૮ વર્ષના થયેલા પ્રકાશસિંહ બાદલ પાસે હવે દીકરાને સેટલ કરવા સિવાય કોઈ લક્ષ્ય રહ્યું નથી. હવે પછીની ચૂંટણીમાં ૯૨ વર્ષના થઈ ગયાં હશે. બીજું પંજાબમાં આમ આદમી પાર્ટીના નામે નવું પરિબળ ઊભું થયું છે. કોંગ્રેસ કરતાંય સૌથી વધુ નુકસાન આપે કર્યું છે. કોંગ્રેસ સાથે ગઠબંધન કરવું શક્ય નથી. આપની સ્ટ્રેટેજી ગઠબંધન કર્યા વિના પોતાને સૌથી અલગ અને અનોખા ગણાવીને વિકસવાનો છે. તે સંજોગોમાં ફક્ત બાપના જોરે રાજકારણમાં રમતાં સુખબીર પાસે ભાજપ સિવાય કોઈ આરો નથી.